## На основу члана 123. тачка 3. Устава Републике Србије, а у вези са чл. 69. и 79. Закона о путевима (,,Службени гласник РС”, бр. 41/18, 95/18 - др. закон и 92/23 – др. закон),

Влада доноси

УРЕДБУ

О УПОТРЕБИ СТРУГАНОГ АСФАЛТА ПРИЛИКОМ РЕКОНСТРУКЦИЈЕ

И РЕХАБИЛИТАЦИЈЕ ЈАВНОГ ПУТА

Члан 1.

Овом уредбом уређује се начин употребе струганог асфалта приликом реконструкције или рехабилитације јавног пута за извођење радова на коловозној конструкцији (флексибилној) јавног пута.

Члан 2.

Стругани асфалт, у смислу ове уредбе, представља асфалт уклоњен са коловоза (стругањем или на било који други начин).

Члан 3.

Приликом извођења радова на коловозној конструкцији (флексибилној) јавног пута, при производњи нове асфалтне мешавине за носеће асфалтне слојеве коловозне конструкције употребљава се најмање 25 % струганог асфалта са коловоза пута на којем се врши реконструкција, односно рехабилитација.

На стругани асфалт који није употребљен за добијање нове асфалтне мешавине из става 1. овог члана примењују се одредбе прописа којима се уређује управљање отпадом.

Члан 4.

За радове на реконструкцији или рехабилитацији јавног пута обезбеђује се пројекат коловозне конструкције у складу са чланом 3. ове уредбе.

Члан 5.

Приликом израде техничке документације за реконструкцију, односно рехабилитацију јавног пута, пројекат коловозне конструкције се израђује у складу са чланом 3. ове уредбе.

Члан 6.

Ова уредба ступа на снагу осмог дана од дана објављивања у ,,Службеном гласнику Републике Србијеˮ.

05 Број:110-11135/2024-2

У Београду, 21. новембра 2024. године

В Л А Д А

ПРЕДСЕДНИК

Милош Вучевић, с.р.